text: ১১ ঘণ্টা পর পাটুরিয়া-দৌলতদিয়া নৌরুট চালু ১১ ঘণ্টা পর পাটুরিয়া-দৌলতদিয়া নৌরুট চালু – বাংলাদেশ ক্রাইম নিউজ / Bangladeshcrimenews
  ১১ ঘণ্টা পর পাটুরিয়া-দৌলতদিয়া নৌরুট চালু
  বাংলাদেশ ক্রাইম // ঘন কুয়াশায় কাটার ১১ ঘণ্টা বন্ধ থাকার পর স্বাভাবিক হয়েছে পাটুরিয়া-দৌলতদিয়া নৌরুটের ফেরি চলাচল। আজ শুক্রবার বেলা সাড়ে ১১টা থেকে এ রুটে ফেরি চলাচল স্বাভাবিক হয়। গতকাল বৃহস্পতিবার দিবাগত রাত আড়াইটা থেকে এই রুটে ফেরি চলাচল বন্ধ ছিল।
  বাংলাদেশ অভ্যন্তরীণ নৌ পরিবহন সংস্থা (বিআইডব্লিউটিসি) সূত্রে জানা গেছে, গতকাল মধ্যরাত থেকেই নদীতে কুয়াশা বাড়তে থাকে। পরে রাত আড়াইটার দিকে কুয়াশার তীব্রতা বেড়ে গেলে দুর্ঘটনার আশঙ্কায় ফেরি চলাচল বন্ধ করে দেওয়া হয়। ওই সময় যাত্রী ও যানবাহন নিয়ে ছয়টি ফেরি মাঝ নদীতে নোঙর করে থাকে। বেলা সাড়ে ১১ টার দিকে কুয়াশা কেটে গেলে ফেরি চলাচল স্বাভাবিক হয়।
  এদিকে দীর্ঘ সময় ফেরি পারাপার বন্ধ থাকায় পাটুরিয়া ফেরি ঘাটে প্রায় ৭ শতাধিক যানবাহন পাড়ের অপেক্ষায় থাকে। প্রচণ্ড শীতে ঘাটে এসে চরম দূর্ভোগ পোহাতে হয় পাড়ের অপেক্ষায় থাকা যাত্রী ও যানবাহন সংশ্লিষ্টদের।
  বিষয়টি নিশ্চিত করেছেন বিআইডব্লিউটিসি আরিচা কার্যালয়ের সহকারী ব্যবস্থাপক মহিউদ্দীন রাসেল। তিনি বলেন, 'ঘন কুয়াশায় ১১ ঘণ্টা ফেরি চলাচল বন্ধ থাকায় ঘাটে যানবাহনের চাপ রয়েছে। তবে ফেরি বহরে ১৬টি ফেরি থাকায় কয়েক ঘণ্টার মধ্যেই ঘাট পরিস্কার হয়ে যাবে।'